De Kooning-skildery haal rekordbedrag op veilingOngetiteld XXV deur Willem de Kooning (AP Foto/Richard Drew/African News Agency) ŉ Skildery van die Nederlands-Amerikaanse kunstenaar Willem de Kooning, bekend vir sy abstrakte ekspressionistiese werke, is Dinsdag vir ŉ rekordbedrag op ŉ veiling in New York verkoop. Dié skildery, Ongetiteld XXV, hou nou die rekord vir die duurste skildery van dié kunstenaar nadat dit vir $66,3 miljoen (ongeveer R940 miljoen) op ŉ veiling van die afslaer Christie’s verkoop is. Die vorige rekord vir ŉ De Kooning-skildery was $32 miljoen (ongeveer R455 miljoen). Ongetiteld XXV is in 2006 deur ŉ Europese versamelaar vir $27,1 (ongeveer R384 miljoen) gekoop en is Dinsdag deur dieselfde eienaar verkoop. Die skildery is deel van De Kooning se beste werke uit die 1970’s. De Kooning is in 1904 in Nederland gebore, maar het vroeg in sy lewe, in 1927, na New York verhuis. Hy is dood in 1997.